Жыгхэр хэсэным зэрыхэтам папщIэ фIыщIэ къыхуащI
КъБР-м и Iэтащхьэм къыIэрыхьащ УФ-м и Къэрал Думэм и депутат Карпов Анатолий къыбгъэдэкI тхыгъэ. ШахматымкIэ илъэс куэдкIэ дуней псом и чемпиону щытам, щIыуэпсыр зыхуей хуэгъэзэным теухуа урысейпсо экологие щэбэт лэжьыгъэр егъэкIуэкIынымкIэ жэрдэмщIакIуэм Къанокъуэ Арсен фIыщIэ къыхуищIащ 2013 гъэм шыщхьэуIум и 1-м щэбэт щIыхьэхур къызэгъэпэщынымрэ егъэкIуэкIынымрэ я лъэныкъуэкIэ дэIэпыкъуэгъу зэрыхъуам папщIэ.
Тхыгъэм итщ: «Сэ пщIэшхуэ хузощI Уэри фи щIыналъэм ис псоми щIыуэпсыр хъумэным жэуаплыныгъэ нэс фхэлъу фызэрыбгъэдыхьам папщIэ».
Щэбэт лэжьыгъэр Урысейм и щIыналъэу 72-м щекIуэкIащ, ЩIыуэпсыр хъумэным и илъэсым теухуа лэжьыгъэхэр хиубыдэу. Абы жыджэру хэтащ Къэбэрдей-Балъкъэрым и къалэхэмрэ къуажэхэмри. Къапщтэмэ, щэбэт лэжьыгъэм Май районым щыщу къекIуэлIа цIыху минитIым нэблагъэм гъуэгухэр, абыхэм къедза щIыпIэхэр, псы Iуфэхэр, гъуэгу напщIэхэр, жылагъуэхэм я дыхьэпIэхэмрэ дэкIыпIэхэмрэ ягъэкъэбзащ. Iуащхьэмахуэ районым и цIыхухэм ящыщу щэбэт щIыхьэхум къекIуэлIащ цIыху 1500-м щIигъу. Налшык къалэм и зыгъэпсэхупIэхэр, псы Iуфэхэр гъэкъэбзэным елэжьащ къэрал, муниципальнэ къулыкъущIэхэр.
Къэгъэлъэгъуапхъэщ «ЩхъуантIагъэмкIэ хъумакIуэхэр» урысейпсо жылагъуэ зэгухьэныгъэм щIыуэпсыр хъумэнымкIэ иригъэкIуэкI экологие рейтингым ипкъ иткIэ, УФ-м и субъектхэм ящыщу Къэбэрдей-Балъкъэрым япэ увыпIэр зэриубыдар.
КъБР-м и Iэтащхьэмрэ
Правительствэмрэ я пресс-IуэхущIапIэ.
